El xuez de l'Audiencia Nacional Baltasar Garzón declaróse ayeri, 30 d'ochobre de 2007, competente pa investigar el xenocidiu de cientos de saharauis que pudieron cometer altos cargos de Marruecos demientres los años 70, 80 y 90. Ente los imputaos tán destacaos funcionarios marroquís que pudieron  ordenar y dirixir distintes campañes de detenciones y posteriores desapaiciones en ciudaes del Sahara como Smara, El Aaiún o Tan Tan. Destaca la presencia de Dris Basri, ex ministru del Interior y home fuerte del reináu de Hassan II. Basri foi destituyíu pol actual monarca, Mohamed VI, y sigue exiliáu en París. Tamién ta ente los acusaos el xeneral de Gendarmería, Housni Benslimane. En cuantes a él, Garzón especifica que foi'l superior qu'ordenó y dirixó la campaña de detenciones y desapaiciones en Smara en  1976. Esti xeneral foi premiáu nel 2005 cola Gran Cruz de la Orde d'Isabel La Católica a propuesta del Ministeriu d'Asuntos Esteriores y previa deliberación del Conseyu de Ministros, tal y como figura nel Bolefín Oficial del Estáu Español del 15 de xineru d'esi añu.